ENDRET LOVEN: Malis president Amadou Toumani Touré bøyde seg for presset fra konservative muslimer og endret loven som skulle gi kvinner mer frihet. Foto: AFP

Ny lov i Mali: Kvinne, adlyd din mann!

(VG Nett) En ny familielov i Mali skulle gi større frihet for kvinner. I stedet sier loven nå at kvinner må adlyde sine ektemenn.

Sissel Kruse Larsen

Oppdatert 23. januar 2012

Artikkelen er over åtte år gammel

Den nye familieloven ble omskrevet etter press fra konservative muslimske grupper i landet som er beskrevet av FN som et av verdens fattigste. Det skriver nødhjelpsorganisasjonen Care i en pressemelding.

I loven slås det fast at menn er overhodet i familien og at en kvinne må adlyde ektemannen.

- Dette er et stort tilbakeslag for jenter og kvinner i Mali, sier Cares generalsekretær Torhild Skogsholm til VG Nett.

Giftes bort unge

I Mali er gjennomsnittlig levealder like i overkant av 45 år.

Mens menn kan gifte seg når de er 18 år kan kvinner giftes bort som 16-åringer.

GENERALSEKRETÆR: Torhild Skogsholm i Care. Foto: Care



- Det er svært vanlig at jenter giftes bort så tidlig. De blir gravide tidlig og har dermed langt større sjanse for spontanabort, komplikasjoner og mødredødelighet, sier hun.

Care har 120 lokalt ansatte i landet som har i underkant av 14 millioner innbyggere.

- Brudd på menneskerettighetene

- Her lovfester man diskriminering av jenter og kvinner, det er rett og slett å systematisk umyndiggjøre halvparten av befolkningen, sier Skogsholm.

Hun karakteriserer den nye loven som både menneskerettighetsbrudd og et hinder for utvikling.

Det første utkastet av loven, som ble vedtatt av parlamentet i 2009, ga økte rettigheter for kvinner i forbindelse med skilsmisser og arv. Aldersgrensen for ekteskapsinngåelse ble også foreslått hevet.

Ga etter for press

Men president Amadou Toumani Touré sendte forslaget tilbake til parlamentet etter press fra konservative muslimske grupper i landet.

- Dette er religiøse ledere som har vært der i lang tid. De har klart å bearbeide sine kontakter og parlamentsmedlemmer slik at de fikk endret loven, sier Skogsholm.

Norsk bistand til landet

Mali har siden 1970-tallet mottatt bistand fra Norge. Den norske bistanden distribueres via Sverige. Den svenske og norske bistanden til Mali prioriterer utdanning, naturressursforvaltning, demokratiutvikling og menneskerettigheter, opplyser Utenriksdepartementet på sine hjemmesider.

I underkant av 50 prosent av den norske bistanden til Mali kanaliseres i dag gjennom norske frivillige organisasjoner. CARE Norge, Kirkens Nødhjelp og Strømmestiftelsen utgjør de største norske samarbeidspartnerne.

VG Nett har mandag ettermiddag forsøkt å få en kommentar fra Miljø- og utviklingsminister Erik Solheim, men han hadde ikke tid til å svare på VG Netts spørsmål i dag.

Publisert: 23.01.12 kl. 20:25 Oppdatert: 23.01.12 kl. 22:31